ປະທານປະເທດຈີນ ກໍາລັງຢ້ຽມຢາມສະຫະລັດ
ທ່ານຫູຈິນເຖົາ ກໍາລັງໄດ້ຮັບການ ຕ້ອນຮັບຢ່າງເປັນທາງການ ແລະເລີ້ມປຶກສາຫາລືກັນ ຫລາຍເລື້ອງ ກັບສະຫະລັດ.
ທ່ານຫູຈິນເຖົາ ປະທານປະເທດຈີນກໍາລັງຢູ່ໃນກຸງວໍຊິງຕັນ ບ່ອນທີ່ໃນມື້ນີ້ທ່ານຈະໄດ້ຖືກຕ້ອນຮັບໃນພິທີທີ່ຈັດຂຶ້ນຢ່າງ ເປັນທາງການ ແລະເລີ້ມທໍາການໂອ້ລົມສົນທະນາຫາລືກັນ ກ່ຽວກັບເລື້ອງຕ່າງໆ ນັບແຕ່ບັນຫາຂັດແຍ້ງທາງດ້ານເສດ ຖະກິດດຕະຫຼອດເຖິງເລື້ອງເກົາຫລີເໜືອນໍາ ທ່ານຫູຈິນເຖົາ ໄດ້ໄປຢ້ຽມຢາມທໍານຽບຂາວແລ້ວເພື່ອຮ່ວມ ຮັບປະທານອາຫານຄໍ່າຢ່າງບໍ່ເປັນທາງການກັບປະທານາທິ ບໍດີບາຣັກໂອບາມາແຫ່ງສະຫະລັດໃນຫ້ອງທີ້ຮູ້ຈັກກັນດີວ່າ ຫ້ອງຮັບປະທານອາຫານເກົ່າຂອງຄອບຄົວນັ້ນ ມີແຕ່ຜູ້ ຊ່ອຍວຽກຂັ້ນສູງສຸດປະຈໍາຜູ້ນໍາແຕ່ລະຝ່າຍ 2 ຄົນເທົ່ານັ້ນ ໄດ້ມີໜ້າໃນການຮ່ວມຮັບປະທານອາຫານ ແລະໄດ້ມີການ ເກືອດຫ້າມບໍ່ໃຫ້ພວກຈົດບັນທຶກເຂົ້າຮ່ວມນໍາ ເພື່ອອໍານວຍ ໃຫ້ການພົບປະຫາລືກັນນີ້ ດໍາເນີນໄປຢ່າງກົງໄປກົງມາຫລາຍ ຂຶ້ນ ພວກປະທ້ວງຫລາຍຮ້ອຍຄົນພາກັນໂຮມຊຸມນຸມກັນຢູ່ຂ້າງນອກໃນສວນສາທາລະນະແຫ່ງ ນຶ່ງກົງກັນຂ້າມກັບທໍານຽບຂາວໃນລະຫວ່າງການຮັບປະທານອາຫານຮ່ວມກັນນັ້ນ ເພື່ອ ຮຽກຮ້ອງໃຫ້ທິເບດເປັນເອກກະລາດ ແລະໃຫ້ມີການເອົາໃຈໃສ່ຫລາຍຂຶ້ນ ກ່ຽວກັບເລື່ອງ ສິດທິມະນຸດໃນຈີນນັ້ນ ທ່ານຫູຈິນເຖົາກ່າວໃນເວລາທີ່ທ່ານເດີນທາງມາຮອດຖານທັບອາກາດແຫ່ງນຶ່ງຢູ່ນອກກຸງ ວໍຊິງຕັນ ທີ່ໄດ້ມີການຕ້ອນຮັບຢ່າງສົມກຽດ ໃນວັນອັງຄານ ວານນີ້ວ່າທ່ານເດີນທາງມາ ສະຫະລັດແມ່ນເພື່ອເສີມຂະຫຍາຍຄວາມໄວ້ເນື້ອເຊື່ອໃຈຊຶ່ງກັນແລະກັນ ແລະເພື່ອສົ່ງເສີມ ມິດຕະພາບ ແລະໃຫ້ມີການຮ່ວມໄມ້ຮ່ວມມືຢ່າງເລິກເຊິ່ງກວ່າເກົ່າ ນອກນັ້ນທ່ານຫູຍັງ ກ່າວຕື່ມຢູ່ໃນຖ້ອຍຖະແຫລງເວລາທ່ານເດີນທາງມາຮອດສະຫະລັດວ່າ ທ່ານຢາກເຮັດໃຫ້ ສາຍພົວພັນລະຫວ່າງຈີນແລະສະຫະລັດກ້າວໜ້າໄປໃນທາງບວກ ມີການຮ່ວມໄມ້ຮ່ວມມື ແລະຮອບດ້ານ ສໍາລັບສະຕະວັດທີ 21 ນີ້